**Šakių krašto vietos plėtros 2023–2027 m. strategijos rengimo darbo grupės posėdžio**

**PROTOKOLAS**

**2023 m. vasario 2 d. Nr. 2.**

**Šakiai**

Posėdis įvyko: 9.00 – 18.00 val.

Posėdžio pirmininkas: Juozas Dainelis, Šakių krašto VVG pirmininkas.

Posėdžio sekretorė: Rima Rauktienė, Šakių krašto VVG viešųjų ryšių specialistė.

Dalyvauja: Ieva Kudabaitė – konsultantė.

Darbo grupės nariai:

Juozas Dainelis – Šakių krašto VVG pirmininkas, verslininkas,

Edgaras Pilypaitis – Šakių rajono savivaldybės meras, buvęs ilgametis Gelgaudiškio kultūros centro direktorius ir aktyvus bendruomenės centro narys,

Arūnas Tarnauskas – verslininkas, verslo klubo narys, Kauno prekybos, pramonės ir amatų rūmų Šakių atstovybės vadovas, buvęs rajono tarybos narys,

Dainius Venckūnas – verslininkas, projekto vykdytojas, aktyvus Lekėčių bendruomenės centro narys,

Vaida Brazaitienė – Šakių krašto VVG valdybos narė, aktyvi Lekėčių bendruomenės centro narė, Lekėčių moterų klubo pirmininkė, ilgametė kultūros darbuotoja,

Aušra Slidziauskienė – Šakių krašto VVG valdybos narė, buvusi Šakių krašto VVG pirmininkė, ankstesnės VPS rengėja,

Aurimas Staugaitis - Šakių krašto VVG valdybos narys, aktyvus Kudirkos Naumiesčio gyventojas, projekto vykdytojas,

Lilija Liutvinienė – bendruomenės ir Lekėčių sen.atstovė

Rita Dumbliauskė - bendruomenės atstovė ir asmuo, dirbantis su socialiai pažeidžiamais asmenimis)

Alina Baltrušaitienė – Šakių krašto VVG administratorė,

Laimina Auštrienė – Šakių krašto VVG administravimo vadovė,

Rima Rauktienė – Šakių krašto VVG Viešųjų ryšių specialistė, rajono savivaldybės tarybos narė, rajono Kultūros ir meno tarybos pirmininkė.

**Darbotvarkė:**

1. Dėl Šakių krašto vietos veiklos grupės 2023–2027 metų vietos plėtros strategijos rengimo darbo grupės patvirtinimo.

2.     Dėl Šakių krašto vietos veiklos grupės 2023–2027 metų vietos plėtros strategijos rengimo darbo grupės darbo reglamento patvirtinimo.

3.     Dėl 2016-2023 metų vietos plėtros strategijos  įsivertinimo - pasiekimų ir pamokų bei lūkesčių ateičiai, dėl teritorijos SSGG (stiprybės+silpnybės+galimybės+grėsmės), poreikių ir potencialo, vizijos, VPS krypčių, VPS atrankos balų.

**1. SVARSTYTA:** Dėl Šakių krašto vietos veiklos grupės 2023-2027 metų vietos plėtros strategijos rengimo darbo grupės patvirtinimo.

**KALBĖJO:**

**Juozas Dainelis.** Informuoju, kad, vadovaudamasis Paramos paraiškos kaimo vietovių vietos plėtros strategijai pagal Lietuvos kaimo plėtros 2023-2027 m. programos priemones parengti projekto įgyvendinimo plano 3 p., Šakių krašto Vietos veiklos grupės pirmininko 2023 m. vasario 1 d. įsakymu Nr. STRAT-2023-2027-1 „Dėl Šakių krašto Vietos veiklos grupės 2023–2027 metų vietos plėtros strategijos rengimo darbo grupės patvirtinimo“ patvirtinau darbo grupę, į kurios sudėtį buvo įtraukti įvairią patirtį, žinias, kompetencijas turintys asmenys. Darbo grupės veikloje dalyvaus taip pat tie amenys, kurie yra dalyvavę projektinėje veikloje ir turi nemažai patirties. Taip pat į darbo grupę įtraukti buuvo aktualu, tad taip ir padarėme, žmones, kurių veiklos susijusios su bendruomenių interesais, su kultūros aktualijomis, su seniūnijų veiklos reglamentavimu. Sveikinu darbo grupę ir linkiu kiekvienam darbo grupės nariui visas savo turimas panaudoti naujos strategijos kūrimui, siekiant teisingų, naudingų kraštui projektinių kelių parinkimo ir nustatymo. Juk visi turie tikslą – kurti gražų, turtingą ir garbingą Zanavykijos kraštą.

**NUTARTA:**  Nutarimo nepriimti ir Šakių krašto VVG pirmininko pateiktą informaciją vertinti, kaip informacinio pobūdžio pranešimą, reikšmingą strategijos kūrimo procesui.

**2**. **SVARSTYTA:** Dėl Šakių krašto vietos veiklos grupės 2023–2027 metų vietos plėtros strategijos rengimo darbo grupės darbo reglamento patvirtinimo.

**KALBĖJO:**

**Rima Rauktienė**. Šiandien turime uždavinį aptarti ir pasitvirtinti Šakių krašto VVG pirmininko 2023 m. vasario 1 d. įsakymu Nr. STRAT-2023-2027-1 patvirtintos Šakių krašto vietos plėtros strategijos 2023–2027 m. rengimo darbo grupės darbo reglamentą. Jūs ekrane matote dokumento projektą. Jame aptartas grupės sudarymo principas, jos tvirtinimas, grupės vadovas ir jį, reikalui esant, vaduojantis asmuo, grupės uždaviniai, sprendimų priėmimo būdas ir kiti grupės funkcijoms atlikti svarbūs momentai. Kas norėtų pasisakyti šiuo klausimu, būtų malonu tai išgirsti.

**Alina Baltrušaitienė.** Noriu informuoti, jog Parengiamosios paramos taisyklėse yra numatyta, jog darbo grupė turi turėti ir savo darbo reglamentą. Ankstesnėje strategijoje darbo grupė darbo reglamento neturėjo, nes ir reikalavimo tokio nebuvo, nors grupė buvo, o dabar turėsime ir darbo grupę, ir jos darbo reglamentą.

**Rima Rauktienė**. Gal dar kas nors turi kokių nors pasiūlymų, papildymų ar išbraukymų? Nes šiame reglamente pakankamai smulkiai aprašytos darbo funkcijos – jos atsispindi kiekviename žodyje ir sakinyje. Regis, čia visko yra labai daug – bet ir darbas laukia ne mažas.

**Juozas Dainelis**. Man norėtųsi, kad ši strategija vyktų taip, kaip klostėsi ir ankstesnė – be jokių povandeninių srovių, bent jau aš nejaučiau, kad kažką darom ne taip... Dėl projektų, dėl šališkumo, dėl prastos kokybės. Yra darbuotojai, kurie turi patirtį, reikia jais pasitikėti, nes jie ir turi daryti taip, kaip turi daryti...Yra visada kiekvienoj srity žmonių, kurie turi savo žinių, savo kompetencijų, bet reikia ir žinoti, jog dirbti reikia pagal pakankamai griežtus europinių pinigų įsisavinimo reikalavimus. Koks yra reglamentavimas, kokios taisyklės, toks ir turi būti mūsų darbų siekis šioje srityje.

**Alina Baltrušaitienė.** Jeigu mes nevykdysim taisyklių reikalavimų, mes įstrigsim, mūsų strategijos nepatvirtins. Mes dabar kalbam dar tik apie mūsų mažą gimsiantį kūdikį, prie kurio gimimo turim pagal galimybes prisidėti. Visa tai turi visas sudedamąsias dalis, kurios nuo praeito karto mažai tepakito. Štai ir šiandien nagrinėsim statistiką, nagrinėsim Silpnybes Stiprybes, Grėsmes Galimybes. Atsižvelgsim į balų lentelę. Yra skirtumas, kad anoj strategijoj balai buvo lygu pinigai, o šitoj - balai nėra lygu pinigai. Bet minimalus balų skaičius, kaip ir anksčiau, yra 70. Puikiai žinom, kad vertinimas yra subjektyvus dalykas – vienam atrodo, kad kriterijus atitinka, kitam atrodo, kad neatitinka. Turim pavyzdžių, kai pasikeitus Žemės ūkio ministerijos ir Nacionalinės mokėjimų agentūros projektų atrankos komisijos sudėčiai, iš 14 projektų grįžo 5. Skaičiai yra labai dideli – ir tai rodo, kaip tai subjektyvu. Todėl negali pasiimti tą minimaliausią balų skaičių, turi pretenduoti į didesnį balų skaičių, nes jeigu atsitiks taip, kad dalį nubrauks, kad liktų pakankamas, kad ir minimalus, mums tinkamas skaičius. Todėl reikia siekti maksimumo, o jau kaip bus, taip bus. Šiandien irgi nagrinėsime tokius ,,griaučius“, nagrinėsim statistiką, kuri mums yra labai svarbi ir į kurią turime orientuotis, kurdami savąją VPS. Mažas pavyzdys – jei mūsų krašte nėra bedarbystės, o mes susiplanuotume rengti projektus dėl darbo vietų sukūrimo – tai iš tiesų susikirstų su realijom ir iš mūsų pusės būtų neteisingas ėjimas iš neteisingo situacijos vertinimo. Todėl šiandien mes turime stipriai padirbėti ir, jeigu mums pavyks pasiekti darbų planą max, į darbo dienos pabaigą jau turėtume matyti naujosios VPS ,,griaučius“. Taip pat noriu akcentuoti, kad po šios dienos darbų, galutinai apsitarus VPS kūrimo gaires, bus išsiųsta anketa rajono bendruomenei, tai yra asmenims ir organizacijoms, siekiant realiai suvokti, ar teisingu keliu einam, kaip matom savo krašto žmonių gyvenimą, kaip į mūsų mintis atliepia jie.

**Juozas Dainelis.** Darbų ir organizacinių rūpesčių turime pakankamai daug. Reikia ir valdymo organo naujo – valdybos. Žmonėms parinkti yra dideli reikalavimai – ir amžiaus, ir lyties cenzo, ir atstovaujamo sektoriaus procento. O norisi žmonių kompetentingų ir patyrusių, kurie nekeltų tik jiems patiems aktualių ar savanaudiškų reikalavimų. Norisi ir aktyvių žmonių. Yra reglamentas.

**Alina Baltrušaitienė.** Daug kas klausia ir nesupranta, kaip bus su nauja ir sena strategija? Kaip jos bus vykdomos? Lyg ir logiška būtų, kad pabaigus vieną, prasidėtų kita, bet buvo pasakyta, kad reikės dviejų valdybų – sena senai strategijai, nauja – naujai. Tačiau dabar jau yra projektas, kad renkant naują valdybą ir pirmininką, galios naujos taisyklės, tačiau reikės vadovautis ir kai kuriom nuostatom iš senosios redakcijos. Anksčiau buvo taip – turi savas taisykles, skaitai ir dirbi, o dabar reikės skaityti naujas ir ieškoti skirtumų, lyginant su senosiomis. Bus nelengva.

**NUTARTA:** Patvirtinti Šakių krašto Vietos veiklos grupės 2023-2027 m. vietos plėtros strategijos rengimo darbo grupės darbo reglamentą **(reglamentas pridedamas).**

**3. SVARSTYTA:** Dėl 2016-2023 metų vietos plėtros strategijos įsivertinimo - pasiekimų ir pamokų bei lūkesčių ateičiai, dėl teritorijos SSGG (stiprybės+silpnybės+galimybės+grėsmės), poreikių ir potencialo, vizijos, VPS krypčių, VPS atrankos balų.

**KALBĖJO:**

**Ieva Kudabaitė.** Susirinkome aptarti ir pradėti rengti naująją Šakių krašto Vietos Veiklos grupės 2023-2027 metų vietos plėtros strategiją. Siūlau pradėti nuo to, kaip esame darę kitose savivaldybėse, pabandyti nuo galo aiškintis - už ką duodami balai, o už ką ne. Pabandyti suvokti, kas yra rodikliai, kokie yra reikalavimai, ką galėtume su savo turimomis aplinkybėmis paimti ir ko negalime. Pasišnekėti galima, bet ir laiką reikia taupyti... Prašokime visas skaidres šuoliais iki tos vietos, kur matosi, kokie yra reikalavimai ir kokie už tai duodami balai. Pagrindiniai poreikiai, į kuriuos orientuojasi VPS, yra šie –

skatinti verslų kūrimąsi kaime, žemės ūkio veiklos įvairinimą;

skatinti kaimo gyventojų ir kaimo bendruomenių verslo iniciatyvas;

didinti kaimo gyventojų užimtumą ir socialinę įtrauktį;

modernizuoti kaimo vietoves didinant gyvenimo sąlygų jose patrauklumą;

skatinti bioekonomikos verslus.

Tai ir yra tai, į ką reikėtų fokusuotis ir į ką reikėtų atkreipti dėmesį. Tai nereiškia, kad juos visus reikia paimti didžiausiu intensyvumu, bet vis tiktai tai yra poreikiai, kurie išdėlioti Žemės ūkio ministerijoje ir LEADER programoje. Čia stebuklų nėra. Juk ir užimtumas, verslumas, patys verslai buvo aktualūs ir anksčiau. Dabar gal reikėtų daugiau fokusuotis į bioekonomiką.

Modernizavimas, skaitmenizavimas – tai tebūnie, bet visi gamtosauginiai reikalai ar tik po bioekonomika paeina...

**Juozas Dainelis.** Bioekonomika per mūsų plotmę, - sakyčiau per smulkūs reikalai – jie gal galėtų būti finansuoti per kitus projektus.

**Ieva Kudabaitė.** Žinoma, nebūtina į visus tuos poreikius atliepti. Juk reikia žiūrėti, kas tinka konkrečioje savivaldybėje. Tiesiog čia nebuvo galvota apie kažkokias priemones, bet buvo galvota apie Lietuvos kaimo poreikius apskritai.

**Edgaras Pilypaitis.** Gal net ir mūsų žmonės ne visai supranta, kas tai yra, dėl to natūraliai jiems kyla klausimas – ką veikti? Gal žmonėms tiesiog trūksta žinių ir jie dėl to nesinaudoja tomis nišomis, kurios tiesiog kvieste kviečia jomis naudotis. Per mūsų savivaldybinį kanalą iš tiesų dar niekas nesidomėjo tokiais procesais, dar nieko neturėjom.

Kartais žmonės įpratę daryti tik tai, ką jie daro, ir viskas. Kartais jie tiesiog nežino, ką reikėtų daryti ir kas jiems duotų didelę naudą. Kartais grįžę iš užsienio žmonės parsiveža minčių, o kartais jiems tiesiog reikia praverti akis ir jie tada sako – tai mes gi tai galim padaryti. Todėl apie tai kalbėti, išgryninti po šia tema, ką galima nuveikti VPS formate, galima ir reikia. Ir gal atsirastų norinčių kažką daryti, o gal tiesiog reikia net ne padėti, bet neužkirsti kelio.

**Edgaras Pilypaitis.** Tikėtis, kad žmonės tuoj subėgs ir pradės kažką daryti – yra tiesiog naivu. Tačiau ir mūsų Verslo informacijos centras turėtų apie viską čia žinoti, nes aš aiškiai matau daug versliškų potencialių sąlyčio taškų. Mes ir per verslo pusryčius girdim, kad žmonės kartais sustoja ir nepajuda iš mirties taško vien dėl nežinojimo, ką galėtų daryti toliau – ką perdirbti, ką pasidaryti papildomai, kad tai, ką darai dabar, neišslystų iš rankų ir nebūtų vėl labai blogai, o atvirkšiai – su perdirbimu, su papildomais paskaičiavimais visa tai kiltų į viršų ir duotų naudą tam pačiam žmogui – netgi toj pačioj vietoj, su tais pačiais resursais jis gali laimėti naudą. Per gamybinių dalykų diversifikavimą į bioekonomikos verslus, kaip kad ir mūsų ūkininkai per aliejaus gamybą ir kitus panašius dalykus siekia pokyčių.

**Aušra Slidziauskienė.** Tai reikia tiesiog geresnių ir platesnių priemonių aprašymų.

**Ieva Kudabaitė.** Taip sutinku. Apie priemones irgi reikia labai plačiai galvoti – negali jų pasilikti kokių tik trijų priemonių – iš administravimo pusės gaunasi draudimai, nes yra kiekvienai priemonei gausybė reikalavimų, kurie turėtų duoti sveiką visumą. Bet sutinku su tuo, kad platesnio aprašymo kiekvienai priemonei būtinai reikia. Po šito mūsų susitikimo, jau turėdami savo matymą, turėsim susitikimus su tikslinėmis žmonių grupėmis. O ten ir pasitikrinsim, kokios yra galimybės – norim vieno ar kito dalyko, galim juos turėti ar ne ir pan. Taigi čia lyg ir nieko naujo.

Na, o dabar kita lentelė. Maksimumas yra 100, o minimumas yra 70. Eiti su 70 balų – negalim. Eiti su 80 balų – na gal... Bet 85 – būtų saugi riba.

**Alina Baltrušaitienė.** Mes taip ir apšnekėjom – jei dabar balai yra nelygu pinigai, tai einam drąsiai su kuo daugiau balų, nes kaip jau ir kalbėjom, kad vertinimas yra labai subjektyvus dalykas, tai turim siekti aukštesnių balų, kad dėl kažko nuvertėjus mūsų VPS vertei, balų mums vistiek užtektų.

**Ieva Kudabaitė**. Taip, žinoma, todėl 85-90 balų – tikrai jau pakankamai saugi riba. Dabar pažiūrėkime lentelėje, kokie reikalavimai keliami balams – ir kas mums tinka, o kas netinka, ką galim nuimti, o iškur galim tikėtis naudos. Todėl ir keliam sau pakankamai didelius reikalavimus, kad nebijotume prarasti 10 ar 15 balų ir neprarastume savo lūkesčių. Žiūrėkime, kokia gi šita lentelė. Ji sunki. Žemės ūkio ministeriją esame užpilę klausimais – su atsakymais yra pakankamai striuka.

Teminė kaimo vietovių VPS:

VPS tikslai, priemonės, pasiekimo rezultatai apima vieną temą, pagrįstą teritorijos poreikiais ir specifika – 5 balai.

VPS numatyta VVG teritorinio ir (arba) tarptautinio bendradarbiavimo kryptis, susijusi su VPS tema – 5 balai.

Taigi pirmiausia mes turtume pasirinkti temą, su kuria eitume per visą strategiją – tai gali būti turizmas, jaunimas, žalia, gerovė, etno, paslaugos... Tad, kad gautume 10 balų, svarbūs 2 dalykai. Pirmas - ta teminė ašis turi eiti per visas temas, per visus tikslus, per visus poreikius, per rezultatus, ir dar turi būti pagrįsta Jūsų norais ir specifika. Negalit Jūs pasiskelbti jūriniu kraštu, pavyzdžiui... Na, jei imam turizmą, tai visi verslo pradžios dalykai turi būti susieti su turizmu, nors ir ne jam vienam tas verslas gai būti skirtas. Čia sužaisti galima kad ir taip – pavyzdžiui kuriasi kažkoks verslas, kuris gamins priemones turizmo sektoriui – ir visai nesvarbu, kokios tos priemonės. Tema eina per visas priemones – už tai 5 balai.

Antras dalykas – jei savo strategijoje esate nusimatę teritorinį arba tarptautinį bendradarbiavimą arba su tarptautiniais VVG partneriais, arba su kitomis Lietuvos VVG. Jeigu Jūs imat temą – turizmas – ir šalia yra kita VVG, su kuria norėtumėte bendradarbiauti... O ar turėjot Jūs kokių nors tarptautinių projektų?

**Edgaras Pilypaitis.** Bet ar tai tik VVG? Nes tų draugų mes dabar turim visokių. Pavyzdžiui – lenkų. O jie turizmą mėgsta.

**Laimina Auštrienė.** Tik VVG.

**Alina Baltrušaitienė.** Ateity žadam jungtis prie Kalvarijos inicijuojamo projekto partneriais. Šiame periode tarptautinio projekto dar nebaigėm net – jis susietas su amatais.

**Ieva Kudabaitė.** Na vat, Šakiai apie amatus. Taip man jie asocijuojasi. Gal net nebūtina šiandien nuspręsti tos temos, juolab, kad tai turėtų kažkaip suderėti su savivaldybės strategija, o ji dar galios iki 2024 metų.

**Edgaras Pilypaitis.** Sudėtingas laukas su daug problemų.

**Ieva Kudabaitė.** Kaip mes anksčiau ir kalėjom – VPS nėra vien tik pati sau, ji siejasi su viso rajono gyvenimu. Mes turie žiūrėti strategiškai ir smagu, kad Jūs sėdite prie vieno stalo, o taip yra ne visur... Pas Jus jausmas geras – jo nesuvaidinsi.

Skirkime keletą minučių mintims apie temą – juk galime išlošti.

**Juozas Dainelis.** Ji turi eiti per visą strategiją.

**Ieva Kudabaitė.** Turizmas pas Jus – gerai. Kitur tai būtų sunku ir net neįmanoma.

**Edgaras Pilypaitis.** Bet reikia žiūrėti, kaip mes atrodom iš šalies, o ne patys sau... Ir dar, tame turizmo sektoriuje taip pat dar toli gražu ne viskas taip gerai ir paprasta... Reikia dirbti su viešinimu, populiarinimu, su vidiniu turizmo objektų nekonkuravimu ir t.t. Nežinia, kiek šioje VPS galime remtis į buvusią?

**Ieva Kudabaitė.** Galima, smagu, kad pradedam nuo patirčių ir tęsiame planus... Mokymai reikalingi.

Patirtys gerai kaupiasi kelionėse. Išvažiuoti reikia.

**Edgaras Pilypaitis.** Turistas – tai žmogus, kuris kelis kartus į tuos pačius objektus nevažiuos. Todėl labai svarbu, puoselėjant turizmo sektorių, užmegzti ryšius su kitais, turizmą stiprinančiais ir keliaut mėgstančiais – reikalingas srauto judėjimas. Reikalingas bendradarbiavimas, žinomumo didinimas. Turizmo paslaugą ne tik turėtume naudoti patys, bet ir eksportuoti ją.

**Dainius Venckūnas.** Dėl tarptautinių projektų ir judančių po pasaulį turistų šiek tiek neramu dėl politinės situacijos – teko girdėti, kad jie pas mus bijo važiuoti.

**Juozas Dainelis.** Baisu dėl visko.

**Edgaras Pilypaitis.** Net lenkai kai kurie bijo, teko girdėti. Taigi dėl jų judėjimo po pasaulį ir mūsų bendrų projektų rizika yra. Tačiau savo žinomumo skleidimo toną mes turime palaikyti ir išlaikyti. O kaip tai suderės su strategija – tai dar neaiškiau.

**Ieva Kudabaitė.** Daug neaiškumo yra, tiesa.

**Lilija Liutvinienė.** Tai, kas jau vyksta tarptautinių projektų prasme, išlaikyti reikia, o dėl perspektyvos planuoti reikia, tik nežinia, kaip su sutartimis – reikia jų ar ne.

**Edgaras Pilypaitis.** Turime draugystę su latviais iš Adažės miesto, kurie buvo pas mus, keliavo, net choras jų buvo atvykęs – kokį toną santykiams duosim - taip ir bus.

O lenkų draugų taip pat turime, tik kad jų administraciniai vienetai labai maži, tos gminos, tad kažin, ar mums tai formaliai tiktų. Jiems patiems projektams vykdyti trūksta žmonių – tai jie jungiasi savais administraciniais vienetais, o kai jų susijungia ir būna nemažai – smagu, kad ir garsas apie mūsų kraštą eina plačiau. Kad ir Zanavykų muziejus – nors projektinė draugystė su Budry miestu baigėsi, tikroji draugystė išliko.

**Ieva Kudabaitė.** Tai bręsta mintis, kad turizmo temą fiksuojam. Reziume – objektų yra, grožio yra, bendruomenės yra, žinomumo yra, įdirbis yra – reikia tęsti liniją toliau. Toliau. Tarptautinio ir teritorinio bendradarbiavmo pinigai bus iš Jūsų pačių administravimo lėšų. Tai pinigai iki 30 tūkst., kurie skiriami iš administravimo lėšų. Bet jei Jums tai aktualu ir kuria pridėtinę vertę rajonui – suprantama, kad tai nėra labai dideli pinigai.

**Juozas Dainelis.** Reikia įsivertinti, ką turime svarbiausio.

**Ieva Kudabaitė.** O dabar toliau. VPS investavimo logika. VPS poreikius atliepia siūlomos priemonės, kurios viena kitą papildo, siekiant VPS įgyvendinimo tikslo ir rezultatų, VPS lėšos tarp priemonių paskirstytos taip, kad būtų pasiekti VPS tikslai. Už tai gali būti 10 balų. Viskas subjektyvu. Todėl turime žinoti, kad kam nors panorėjus kitaip, 5 balai gali nukristi kažkam kitam. Čia pavyzdžiui, gali nepatikti teritorija, meras ar pan. Ir tada gali trūkti. Čia vieta subjektyvumui – skaičiuodami nuimkim 5 balus. Dabar turim 95.

Toliau - jaunų žmonių įtrauktis į VVG veiklą, t. y. kolegialaus VVG valdymo organe ir (arba) administracijoje paraiškos pateikimo dieną turi būti 2 ir daugiau jaunų žmonių iki 29 metų.

**Alina Baltrušaitienė.** Čia yra neaiškumas dėl tų 29 metų. Dar reikia viską tiksliai išsiaiškinti. Aš manau, jog galutinė šiuo metu pozicija yra iki 40 metų.

**Ieva Kudabaitė.** Dėkoju Alinai už patikslinimą. Ir balų kol kas neprarandam.

Toliau **–** horizontalieji tikslai. VPS priemonėmis horizontaliai prisidedama prie šių tikslų:

Sveikatingumo skatinimo ir (ar) gyvūnų gerovės – 5;

Aplinkosaugos, klimato kaitos pokyčių švelninimo ir prisitaikymo, tausaus gamtos išteklių valdymo – 5.

Iš viso 10 balų. Klausimas – kaip vertinti? Ministerija vertina, kad viskas, kas suprantama plačiąja prasme kaip sveikatingumas – tinka. Kad gautume 5 balus, reikia sveikatingumo plačiąja prasme. Kas nekenkia – tas padeda. Galima laikytis tokio principo.

**Edgaras Pilypaitis.** Su gyvūnais yra irgi pakankama tvarka – veikia Letenėlių namai.

**Ieva Kudabaitė.** O dėl žalio kurso tikriausiai abejonių nėra ir būti negali. Kvaila būtų kažkaip kitaip diskutuoti. Ministerija į tai irgi žiūri labai plačiai. Ką Jūs jaučiate savo krašte, kaip gyvenimą įtakoja klimato kaita?

**Edgaras Pilypaitis.** Sausra ūkininkams, gaisrai – tai ryškiausios klimato pokyčių vietos.

**Ieva Kudabaitė.** Einam link 60 balų bazės. VPS priemonėmis įgyvendinama daugiau vietos poreikių, numatytų BŽŪP SP 8 tiksle:

1. Ekonomikos augimo ir užimtumo skatinimas, tiekimo grandinių ir/arba bioekonomikos ir/arba miškininkystės priemonių ir/arba kt. bendradarbiavimo formų įgyvendinimas: 3 rodikliai – 10 balų;
2. Socialinės atskirties ir skurdo mažinimas bei socialinės integracijos ir užimtumo skatinimas, socialinių paslaugų ir sveikatos priežiūros prieinamumo didinimas: 3 rodikliai – 5 balai;
3. Viešųjų ar kitų paslaugų prieinamumo didinimas ir (ar) kokybės gerinimas (pvz., susisiekimo ir pavėžėjimo paslaugų kūrimas ir vystymas; švietimo, kultūros ir kitų paslaugų, susijusių su gyvenimo kokybe kaime, prieinamumo didinimas): 1 rodiklis – 5 balai.

Kol kas iki šiol rizikuojame 5 balais, todėl drąsesni esame dabar, nuo šio momento.

O šioje vietoje, kaip ir sakiau, balai yra trijuose blokuose. Kalbame net apie 60 balų.

Kalbant apie pirmąjį rodiklį – net ir skaitmeninės parduotuvės įkūrimas prekybai - jau yra skaitmeninimas. Čia platu, tikėkim, kad niekas nesikeis. Šiais rodikliais kelsime žmonių žinias, kompetencijas. Šis rodiklis labai svarbus, bet balų jis daugiau neduoda. Viskas yra - pagrindimo reikalas.

**Edgaras Pilypaitis.** Jei šiandien žmogus dar nenori, tai nereiškia, kad nenorės rytoj.

**Aušra Slidziauskienė.** Jei bet kokie ūkininkai šiais laikais perka techniką, ar tai nesiskaito, kad jie skaitmenizuojasi?

**Ieva Kudabaitė.** Taip, kitaip ir būti negali. Bet kadangi Jūsų krašte šitie dalykai populiarūs, Jūsų fokusas ir turi būti į tai. Tačiau rajone, kuriame yra daug stiprių ūkininkų, galima jiems padėti per kitą priemonę. Jūsų fokusas – ne žemės ūkis, todėl bet kokia kita tinkama pagalba ūkininkui yra gera.

**Edgaras Pilypaitis.** Skaitmenizavimas turi būti susietas su kažkuo, kažkur perduodami duomenys, o ne tai, kad įranga su skaitmena. Mes suinteresuoti, kad žemės ūkis būtų daugiau orientuotas į žaliavinį kursą.

**Ieva Kudabaitė.** Žemės ūkio ministerija turės ir kitą priemonę, kuri bus nukreipta į ūkininkus ir jų interesus, į jų skaitmenizavimą. Kokios taisyklės bus – nežinoma, todėl ir sakom, kad kur ir ką įmanoma pasiekti lengvesniu keliu ir būdu ir jei dar mums tai tinka, tai imkime. O tada plačiąja prasme turėtų būti daug ir įvairių dalykų. Tai galime pasitikrinti su verslu, su ūkininkais per diskusijas.

**Alina Baltrušaitienė.** Skaitmenizavimas juk nėra lygu perdirbimas. Nes mūsų krašte labai nemėgsta perdirbimo.

**Ieva Kudabaitė.** Čia jau kaip Jums norėsis. Nenori, nes yra sudėtinga.

**Edgaras Pilypaitis.** Pasėjai, užaugo, nupjovei – taip žymiai paprasčiau.

**Ieva Kudabaitė.** Rinkos situacija sako, kad jiems taip yra nenaudinga. Taigi – su skaitmeninimu sakom – imam. O visa kita bus vėliau. Dabar 37 p. - ekonominis augimas ir darbo vietų kūrimas. Tai čia paprasčiausiai skaičiuojami projektai, kuriais remiamas naujų darbo vietų kūrimas. Suprantamas dalykas. Jūs sakėt, kad svarbu išlaikyti tas darbo vietas, kurios sukurtos dabartinėje VPS.

**Edgaras Pilypaitis.** Mus žudo sezoniškumas. O turizme ypatingai. Tad jeigu mes fokusuojamės į turizmo foną, kaip tokį, tai per amatus, edukacijas, per turizmo pasą – dar kažkiek galima veikti ir žiemos metu. O jei tik grynai turizmas – tai neviltis.

**Ieva Kudabaitė.** Jums svarbu juk, kad pas Jus atvažiuotų ir žiemą. Tai natūralu, kad atvažiuos tik tada, jeigu ir žiemą bus ką veikti pas Jus turistams.

**Edgaras Pilypaitis.** Adventur parodoje šiais metais buvo kalbama apie lėtąjį turizmą – miesčionys jo labai nori.

**Ieva Kudabaitė.** Tikrai nori – visi nori pabėgti kuo toliau nuo miesto – kur yra ne viešbutis, ne sodyba, o kažkas tokio originalaus – trobelė miške su kubilu ar atvažiuojančiu SPA... Pinigus reikia prisivilioti. Jei yra ko važiuoti, tai žmonės ir važiuoja.

**Rima Rauktienė.** Yra Kazlų Rūdoje levandas auginanti Rasa, kurios turistinė vieta vadinasi Levandų terasa. Tai anot Rasos, tiek žmonių nori atvažiuoti ir tiesiog lėtai ramiai čiupinėti, liesti tas levandas – kad tiesiog vietų nebėra. Tai štai tau ir intriga – sudominti žmonės.

**Ieva Kudabaitė.** Patys turite žinoti, ko Jūsų žmonėms reikia. Kultūrinis turizmas... Na, o naujos darbo vietos turi būti kuriamos. Visos metodikos žinomos. Skaičiaus nėra, bet tai vienas iš svarbių rodiklių. Investicijų į trinkeles, į infrastruktūrą čia neturi būti, ne tam ji skirta. Yra palikta galimybė gerinti infrastruktūrą, bet intensyvumas tik 40 proc.

**Alina Baltrušaitienė.** Bet čia turi būti tokiu atveju stiprios savivaldybės su stipriu savo koofinansavimu.

**Ieva Kudabaitė.** Bet čia kalbam ne apie labai didelius infrastruktūros projektus, o apie, kaip pavyzdys, privažiavimo aikšteles.

**Laimina Auštrienė.** Bet jei savivaldybės planuoja kažką daryti, tai kodėl nepasinaudojus dar ir projektinėmis lėšomis?

**Ieva Kudabaitė.** Darbo vietų kūrimas – iš esmės čia kalbama apie kuriamą verslą – naują arba jo plėtrą, kur yra darbo vietos. 39 rodiklis – kaimo ekonomikos plėtojimas. Tai verslo įmonių, įskaitant bioekonomikos, kuriamų, naudojantis parama, skaičiai. Naujų įmonių sukūrimas.

**Alina Baltrušaitienė.** Rodiklių aprašymas rodo, kad bus taikoma ne tik bioekonomikos įmonėms kurti, bet į rodiklį bus įskaičiuojamos ir kaimo įmonės, kurioms sukurti bus naudojama parama.

**Ieva Kudabatė.** Ar Jūs turėjote priemonių verslo pradžiai? Kas galėjo aplikuoti? Koks buvo reikalavimas?

**Alina Baltrušaitienė.** Pirmiausia pas mus buvo plėtra, pradžia buvo fizinių asmenų. Įmonės turėjo būti veikiančios ne mažiau nei tris metus.

**Ieva Kudabaitė.** Šis rodiklis reiškia, kiek parėmėte mažųjų bendrijų veiklą?

**Alina Baltrušaitienė.** Po to, kai turėjom verslo pradžią, mes verslo pradžios bijojom – ateina nauja įmonė, o tu apie ją nieko nežinai. Ar mes norim, kad įmonė tik įsikurtų, ar kad ir veiktų? Gal galim numatyti, kas tų verslų steigėjai? Kad nebūtų slidu, kad verslai neišvažiuotų.

**Ieva Kudabaitė.** Jei norit palaikyti verslą, reikia žiūrėti, ar galim atsisakyti verslo pradžios priemonės? Bet tai būtų kvaila.

**Juozas Dainelis.** Su pradžia yra sudėtinga. Su plėtra lengviau. Būna daug įvairių interesų.

**Ieva Kudabaitė.** Kalbėdami apie naujus verslus, galim taikyti jiems kokius tai apribojimus. Tačiau taikyti diskriminacijos negalima. Greit apsirūpinsim priešais. Rizikų yra visur. 41 punktas – kaimo gyventojai, kuriems naudojama parama, būtų sudarytos lengvesnės sąlygos naudotis paslaugomis, infrastruktūra ir pan. Tai reiškia, kad darom labiau prieinamą infrastruktūrą vietos gyventojams. Pvz., sukuriam žolės pjovimo paslaugą ir dėl to atsiranda žmonėms galimybė ja naudotis.

**Edgaras Pilypaitis.** Kokie čia naudotojai? Unikalūs ar tai tik skaičiai? Viena yra suteiktų paslaugų skaičius. Antra yra skaičiuoti unikalių vartotojų skaičių. Generalinė visuma – kiek pagerėja paslaugos prieinamumas gyventojams? Kiek paslaugų ir kiek vartotojų? Iš esmės šis rodiklis yra aiškus. Turime 4 rodiklius ir visus paimam?

**Ieva Kudabaitė.** Taigi keliaujam į kitą bloką – socialinė atskirtis ir skurdo mažinimas, socialinės integracijos ir užimtumo skatinimas. Yra socialinių paslaugų ir sveikatos paslaugų prieinamumo didinimas.

1. Ekonomika, ekonominis įvairinimas ir verslo subjektų bendradarbiavimas;
2. Atskirtis, skurdo mažinimas, socialinė integracija ir paslaugų prieinamumas.

Turim 4 rodiklius, kad gautume 20 balų. 1 rodiklį pametę, prarandam tik 5 balus. Kokie tai rodikliai?

1. Darbo vietų kūrimas;
2. Naujų įmonių kūrimas;
3. Paslaugų prieinamumas visiems kaimo gyventojams;
4. Socialinė įtrauktis.

Kūrybiškai žiūrint, visi save galime prie kažko prisiskirt, nes neparašyta, kokių galimybių turintys. Bėdžiai ir tie, kur mažiau galimybių turintys... Reikia aiškintis, kas atlieptų tuos du rodiklius – darbo vietos ir naujos įmonės. Kokia situacija su socialiniu verslu rajone? Koks yra to poreikis?

**Edgaras Pilypaitis.** Socialinis verslas, kai pačius žmones į veiklą įtraukia.

**Ieva Kudabaitė.** Mes negalim galvoti apie skurdo mažinimo iniciatyvą be darbo vietų. Pagal tas priemones, kur nėra darbo vietų, kur bendruomenė gali rūpintis savo gyventojais.

**Edgaras Pilypaitis.** Kai buvom pas Kudirkos Naumisčio kanauninką, jis minėjo apie socialinio verslo naudą ir poreikį.

**Ieva Kudabaitė.** Bendruomenės to nedarys. Reikia čia tų, kurie tvirtai ant žemės stovi... Klausimas – ar yra poreikis?

**Edgaras Pilypaitis.** Reikia atskirti ir suprasti, kas yra socialinis verslas. Žmonės turi gebėti kažką daryti. Lygioje vietoje pritraukti būtų sunku. Čia reikia padėti jau kažką darantiems.

**Ieva Kudabaitė.** Pagal Jūsų informaciją didžiausias poreikis yra - pagalba į namus, atokvėpio paslaugos, intensyvių krizių įveikimo pagalba.

**Edgaras Pilypaitis.** O kai paslaugą sukuri – tai tuoj pat imi dairytis, ar tau pakaks klientų. Ir tie klientai turi būti, pagal praktiką, tik mūsų – nes transporto kaštai iškreipia finansinę situaciją visiškai.

**Ieva Kudabaitė.** Žinoma, viską reikia spręsti. Ir žinių turėti reikia labai daug. LEADER programa, kaip jau žinom, ir yra skirta žinių kaupimui, suvokimui, matymui, orientacijai į rytojų. Ir jeigu turim savo socialinio verslo projektą, galim paimti visus balus. Tik turim atskirti bendruomeninį verslą nuo socialinio. Turim žinoti, kad arba nauja įmonė arba jau veikianti, tik nukreipta į šią kryptį. Galimai pametam 5 balus. 5 balus dar nurašėm galimam subjektyviam vertinimui – tai iš viso turim minus 10 balų. Mums svarbu šiame boke paliesti visokius rodikius. Pagal mano turimą informaciją pas Jus yra net 23 NVO, kurios socialinėje srityje dirba. Potencialas Jūsų didžiulis.

Ir štai – jau paskutinis blokas. Tai viešųjų ar kitų paslaugų prieinamumo didinimas ir (ar) kokybės gerinimas (pvz., susisiekimo ir pavėžėjimo paslaugų kūrimas ir vystymas; švietimo, kultūros ir kitų paslaugų, susijusių su gyvenimo kokybe kaime, prieinamumo didinimas). Čia yra susieta su ekonomine veikla, su socialiniais reikalais ir su kitokios gražios veiklos dalykais. Čia yra du rodikliai. Reikia turėti minty, kad kas įeina į savivaldybių funkcijas, čia remiama būti negali. Čia reikia galvoti apie tai, na pavyzdžiui, kad jei kultūros centre ruošiamės daryti edukacijas, tai patalpas remontuoti kažkiek galima, bet tam remontui parama bus tik kokių 40 proc. Rengėjų mąstymas toks – jei pavyzdžiui paslaugų prieinamumas – tai veikla ir infrastruktūra. Infrastruktūrai 40 proc., o veikloms – 95 proc. Ar galimas bus dviejų intensyvumų finansavimas – dar nenuspręsta. Ir dar, ar galės būti du pareiškėjai – verslo organizacija ir bendruomenė – dar nežinia. Mes galime čia prarasti darbo vietą. Na, o paslaugas mes galime teikti ir per samdytą žmogų su individualia veikla arba verslo liudijimu.

**Edgaras Pilypaitis.** Na kur projektai turi sezoniškumą – darbo vietos yra tiesiog blogai.

**Ieva Kudabaitė.** Mes visada turim turėti saugiklius – mums reikia rezultato kokybės. Mes norim ir turim galimybę turėti savo lūkesčius – norite linksmų veiklų, prašom – bet keliam sąlygas – dirbdami su vaikais, paaugliais, stovyklomis privalote išlaikyti aukštą lygį. Daug yra bendruomenių ir NVO, kurios save išlaiko iš projektų, o pastarieji kelia reikalavimus veiklai ir, žinoma, kontrolei. Tai jeigu mes neimam darbo vietų, kol kas prarandam iš viso 15 balų. Visa kita mes išlaikom: ir jaunus žmones, ir teminį rodiklį (teritorinius - tarptautinius projektus), ir sveikatingumą plius aplinkosaugą, ir socialinį verslą. Kiek turime iš viso pinigų? Apie 1,5 mln.Tai atėmus administravimą ir padalinus iš 200 tūkst. (tokia didžiausia galima parama vienam projektui) – gaunasi 6 projektai. Tikriausiai yra mažai? Intensyvumas:

1. iki **65 proc**. verslo projektams;

2. iki **95 proc.** viešųjų ir socialinių paslaugų projektams, įskaitant socialinio ir bendruomeninio verslo projektus;

3. iki **40 proc**. viešosios naudos (ne pelno) projektams, kuriais kuriamas arba didinamas viešųjų paslaugų prieinamumas vietos bendruomenei. Investicijos į viešąją infrastruktūrą negali būti vienintelis vietos projekto objektas / tikslas;

4. iki **100 proc**. tarptautiniam VVG bendradarbiavimui;

5. iki **95 proc**. teritoriniam VVG bendradarbiavimui;

6. iki **90 proc.** veiklos ir mokymų projektams.

**Alina Baltrušaitienė.** Pinigų yra labai nedaug.

**Ieva Kudabaitė.** Turėtų būti noras investuoti ten, kur jau kažkas vyksta, o ne ten, kur nieko nėra. Svarbu, kad suinvestavus daug lėšų, gautum ir daug naudos. O kur seniūnijose turit daugiausiai potencialo?

**Edgaras Pilypaitis.** Turime Zyplių ir Gelgaudiškio dvarus, kuriuose juda dideli žmonių srautai. Turime Kudirkos Naumiestį, kuriam pagyvinti reikia investicijų. O kur dar gražuolis Sudargas. Ten trūksta maitinimo paslaugos.

**Juozas Dainelis.** Kur yra besiaukojančių žmonių, ten tik ir galima kažką turėti ir dar kažko tikėtis ir laukti. Ir daryti gali tik tas, kas pagal įvairius kriterijus gali tai daryti.

**Edgaras Pilypaitis.** Veterinariniai reikalavimai maitinimo sektoriui yra baisūs.

**Juozas Dainelis.** Gal čia tiktų tokia išvežiojamoji maitinimo paslauga, kaip kad pagal projektą vykdo Voniškių bendruomenė.

**Rima Rauktienė.** Aš kažkiek žinau tuos skaičiavimų, planavimų procesus, jie lengvi nėra. Tačiau turiu pasakyti, kad verslas, nors ir viską stipriai skaičiuoja, kartais eina į finansines nuolaidas vien tam, kad patogiai jaustųsi mūsų krašto turistas.

**Edgaras Pilypaitis.** Mačiau Sudargo parduotuvės sieną, ji puiki. Reikia staliukų ir kėdučių, kad sezono metu žmonės galėtų ten puikiai ir patogiai jaustis. Gelgaudiškio dvare esantis kavos aparatas labai puikiai naudojamas.

**Ieva Kudabaitė.** Noriu akcentuoti du dalykus – verslo pradžia ir plėtra. LENTELĖ PRIEMONIŲ RŪŠYS

Reikia galvoti apie verslą – ne tai kad konkrečiai, bet plačiąja prasme. Viską dabar apgalvokit, pabrandinkit mintis, paieškokit naujų idėjų – namų darbus būtina pasiruošti. O mes parengsim apklausos anketas. Manau, kad reikia kokių 3 klausimų, ne daugiau.

**Lilija Liutvinienė.** Jei anketa bus ilga – atsakymai nebus objektyvūs.

**Ieva Kudabaitė.** Ką mes norim sužinoti iš žmonių? Užsiduokim sau šitą klausimą.

**Lilija Liutvinienė.** Siūlau klausimus – Ko Jums trūksta? Ką reikia keisti? Ką Jūs darytumėte, kad būtų geriau?

**Ieva Kudabaitė.** Kuo džiaugiatės savo vietovėje? Rajone, seniūnijoje? Parašykit tris geriausius, gražiausius dalykus. Kokie Jūsų poreikiai ir problemos? Ką galite nuveikti patys? Ši apklausa parodys, kokius poreikius patenkins mums šita rengiama VPS per paslaugų prieinamumą.

**Edgaras Pilypaitis.** Geriausiai viską atspindėtų bendruomenės – jos kompetentingiausiai atspindėtų problemas. Bet ar tai atspindės pavienių žmonių nuomonę?

**Ieva Kudabaitė.** Mes klausimus gyventojams apgalvosim. Dabar apie įmones, įstaigas, organizacijas ir bendruomenes. Turime irgi pagalvoti, bet vienaip ar kitaip – vistiek klausimai bus panašūs. Taigi, pasiruošiam anketas, pasileidžiam apklausą ir kovo pirmoj pusėj renkamės aptarti naujienas. Balandžio viduryje jau turi būti parengta VPS. Tad po anketų aptarimo darysim susitikimus su tikslinėmis žmonių grupėmis. Todėl kartoju, kad kovo vidury būtinai turim susitikti dėl aptarimo ir klausimų finalizavimo. Tad naujos VPS perspektyvoj gali gautis kokių 20 projektų. Tai būtų visai neblogai prie dabartinių 80. (Pranešimas skaidrėse pridedamas).

**NUTARTA:** Rengti anketas, anketuoti rajono gyventojus ir įmones, įstaigas, organizacijas ir bendruomenių centrus ir kovo viduryje rinktis finalizavimui.

Posėdžio pirmininkas Juozas Dainelis

Posėdžio sekretorė Rima Rauktienė